ARMJR
L'Aplec de Rondalles Mallorquines d'en Jordi des Racó (abreujat ARMJR) és el recull de rondalles mallorquines que publicà Antoni Maria Alcover, inicialment sota el pseudònim de Jordi des Racó. Començaren a aparèixer de manera individual en revistes i altres publicacions (1880-1895). A partir de 1896 fins a la seva mort (1933), Alcover les anà publicant en volums; a la seva mort, se n'havien publicat 13 volums de fins a tres edicions. A partir de la mort d'Alcover, Francesc de Borja Moll en reprengué la publicació amb la seva nova editorial Moll: a més de reeditar, seguint uns criteris ortogràfics més moderns, totes les rondalles aparegudes fins llavors, publicà totes les que Alcover tenia recollides i no havien arribat a aparèixer mai.

En les seves edicions, Moll no seguí la distribució per toms que havia seguit Alcover fins llavors (atès que eren massa desiguals), de manera que els toms dels volums editats per Alcover no segueixen la mateixa distribució en la nova edició de Moll. A tall d'exemple, de les 23 rondalles que Alcover publicà en el seu tom I (reeditat dues vegades més), Moll en mantengué 12 al primer volum, n'envià 7 al setè volum i 4 al vint-i-unè volum. Com que l'edició de Moll ha esdevengut la canònica, a continuació es presenta la llista de rondalles segons la distribució en volums de Moll, amb algunes correspondències a la dreta.